Supo: Ääri-islamistit aktivoitumassa omaksi verkostoksi Suomessa

ÄÄRI-ILMIÖ Supo seuraa Suomeen muodostumassa olevaa ääri-islamistista piiriä.

Suojelupoliisin ylitarkastaja Tuomas Portaankorva kertoo, että aktivoitumassa olevan verkoston jäsenet ovat Supon seurannassa. Suojelupoliisi

Tuomas Massinen

Suomeen on muodostumassa radikaali-islamistien piiri tai verkosto, kertoo suojelupoliisin ylitarkastaja Tuomas Portaankorva

Ainakin osa piirin jäsenistä on Syyrian sodasta palanneita suomalaisperäisiä Isis-taistelijoita.

Portaankorva ei paljasta, millaista verkoston toiminta on tai liittyykö siihen terrori-iskujen suunnittelu. Hänen mukaansa piiriin kuuluvat henkilöt jakavat kuitenkin samankaltaisen arvomaailman, islamistisen radikalismin. Ideologian kannattajat havittelevat maailmanlaajuista islamilaista valtiota, ja he ovat olleet valmiita käyttämään väkivaltaa pyrkimyksissään.

Portaankorvan mukaan verkostoon kuuluvat ovat supon tiedossa ja seurannassa.

–Toistaiseksi piiristä ei koidu välitöntä terrorismin uhkaa maamme turvallisuudelle, Portaankorva arvioi.

Osa aktivoitumassa olevan piirin jäsenistä on kokeneita jihadisteja, jotka ovat haalineet Syyrian sotatantereilta monenlaista käytännön osaamista.

Osaavatko he valmistaa omatekoisia räjähteitä?

–Yleisesti voin sanoa, että Syyrian sodasta palanneille on kertynyt kaikenlaista sodankäyntiin liittyvää osaamista, Portaankorva muotoilee.

Supon tietojen mukaan sodasta on palannut Suomeen toistaiseksi parikymmentä vierastaistelijaa.

Supo ei paljasta, missä päin Suomea radikalistiverkosto vaikuttaa.

Portaankorva toteaa kuitenkin yleisesti, ettei Suomesta löydy Brysselin Molenbeek-lähiön kaltaisia radikalisoitumisen kriisipesäkkeitä.

–Väestön syrjäytymisen ehkäisy on yksi keskeinen keino torjua radikalisoitumista ja terrorismia. Syrjäytymisellä ei kuitenkaan pystytä täysin estämään terroritekoja, sillä ne ovat loppupelissä ihmisen henkilökohtainen valinta, ylitarkastaja muistuttaa.

Äärijärjestö Isis Sunnikapinallisten ääri-islamistinen jihadistijärjestö Isis toimii Syyriassa ja Irakissa. Irakin Al-Qaidasta versonnut Isis ilmoitti vuonna 2014 perustaneensa Irakin ja Syyrian alueille oman islamilaisen valtion, kalifaatin. Terroristijärjestönä pidetyn Isiksen pyrkimyksenä on perustaa väkivalloin sharia-lailla hallittava, Lähi-idän ainut valtio. Samalla se pyrkii taistelemaan ”vääräuskoisia”, etenkin shiiamuslimeja, vastaan. Isis on ilmoittautunut viime marraskuisten Pariisin terrori-iskujen ja maaliskuisten Brysselin iskujen tekijäksi. Lähteet: www.ulkoministerio.fi, www.wikipedia.fi